Tarybos reglamentas (EB) Nr. 399/94
1994 m. vasario 21 d.
dėl konkrečių priemonių džiovintoms vynuogėms
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi, nepaisant to, kad džiovintoms vynuogėms yra taikoma gamybos pagalba ir sienos apsaugos priemonės, susiduriama su jų pardavimo sunkumais; kadangi šie sunkumai priskirtini prie laipsniško minimo produkto konkurencingumo mažėjimo priežasčių; kadangi, siekiant pataisyti padėtį, reikėtų įgyvendinti džiovintų vynuogių kokybės ir pardavimo gerinimo priemones;
kadangi, atsižvelgiant į pagrindinio džiovintas vynuoges gaminančio regiono gamybos, saugojimo ir perdirbimo sąlygas, pirmasis iš minėtų tikslų gali būti pasiektas tik profesiniu sektoriaus darbuotojų ugdymu ir tobulinant veiksmus, atliekamus nuėmus derlių; be to, kadangi geresnis rinkos kanalų suvokimas padės tiksliai apibrėžti Bendrijoje pagamintų džiovintų vynuogių išaugusios prekybos kontrolę;
kadangi minėtomis priemonėmis siekiama įgyvendinti Sutarties 39 straipsnio tikslus; kadangi tos priemonės turėtų būti laikomos intervencinėmis, skirtomis sureguliuoti rinką; kadangi profesinio ugdymo ir skatinimo priemonės turi būti finansuojamos iš pinigų, sukauptų taikant 1990 m. gegužės 7 d. Tarybos reglamento (EEB) Nr. 1206/90, nustatančio pagalbos už perdirbtų vaisių ir daržovių gamybos sistemos bendrąsias taisykles [4], 1 straipsnio 1 dalyje nurodytas išskaičiavimo normas,
PRIĖMĖ ŠĮ REGLAMENTĄ:
1 straipsnis
4 straipsnyje nustatyta tvarka patvirtinamos konkrečios priemonės, susijusios su Bendrijoje gaminamų džiovintų vynuogių, klasifikuojamų KN 08062011, 08062012, 08062091 ir 08062092 subpozicijose, kokybe bei propagavimu.
Šias priemones sudaro:
- dėl kokybės:
a) profesinio ugdymo priemonės;
b) transporto ir saugojimo sąlygų gerinimo priemonės;
c) techninio naujos kokybės ir klasifikacijos parametrų tobulinimo ir ūkyje arba įmonėje atliekamų džiovinimo, valymo, rūšiavimo ir saugojimo operacijų veiksmingo gerinimo priemonės;
- dėl skatinimo:
d) Europos rinkos tyrimas;
e) informacinė programa, didžiausią dėmesį skirianti specifiniam Bendrijos produkto pobūdžiui ir paremta pirmiau minėtų priemonių rezultatais.
2 straipsnis
1. 1 straipsnyje nurodytas priemones vykdo reprezentacinės grupės, kurių narių yra iš įvairių pramonės šakų ir kurios garantuoja, kad pasiūlytos priemonės bus tinkamai įgyvendintos. Grupių narių skaičių nulems siekiamas tikslas.
Tačiau d ir e punktuose nurodytas priemones gali vykdyti Komisija.
2. Bendrija finansuoja iki 70 % išlaidų, susijusių su 1 straipsnyje nurodytomis priemonėmis.
Tačiau kalbant apie 1 straipsnio a, d ir e punktuose nurodytas priemones ši pagalba gali būti padidinta atitinkamai iki 90 %, 100 % ir 100 %.
3 straipsnis
Išlaidos, susijusios su 1 straipsnyje nurodytų priemonių taikymu, laikomos intervencinėmis išlaidomis, skirtomis sureguliuoti žemės ūkio rinkas, kaip apibrėžta 1970 m. balandžio 21 d. Tarybos reglamento (EEB) Nr. 729/70 dėl bendrosios žemės ūkio politikos finansavimo [5] 3 straipsnio 1 dalyje. Jas finansuos EAGGF Garantijų skyrius.
4 straipsnis
Išsamios šio reglamento taikymo taisyklės nustatomos 1986 m. vasario 24 d. Tarybos reglamento (EEB) Nr. 426/86 dėl bendro perdirbtų vaisių ir daržovių produktų, rinkos bendro organizavimo [6] 22 straipsnyje nustatyta tvarka.
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. vasario 21 d.